POPRAD. Popradská polícia vyšetruje drogový prípad. Neobvyklý je v tom, že páchateľ sa sám udal.
Ako informovala prešovská krajská policajná hovorkyňa Jana Ligdayová, 45-ročný Peter z Česka sa v stredu večer sám dostavil na políciu v Poprade s tým, že v aute preváža drogy.
"Išlo teda o osobu podozrivú z drogovej trestnej činnosti. Peter uviedol, že neoprávnene z Česka prepravil na osobnom vozidle rastlinu konope v množstve viac ako 166 gramov. Z tohto množstva by bolo možné vyrobiť takmer 1 080 jednorazových dávok drogy," uviedla prešovská krajská policajná hovorkyňa Jana Ligdayová.
Polícia navrhuje väzbu
Muž bol zadržaný a umiestnený do cely policajného zaistenia.
"Vyšetrovateľ Okresného riaditeľstva Policajného zboru v Poprade mužovi vzniesol obvinenie zo zločinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi," dodala Ligdayová.
Na obvineného vyšetrovateľ spracoval podnet na podanie návrhu na jeho väzobné stíhanie.